-----------------------------------------------------------------------
  10. การควบคุมภายใน

  -----------------------------------------------------------------------

10.1 ระบบการควบคุมภายใน และการตรวจสอบภายใน

บริษัทฯได้ให้ความสำคัญต่อระบบการควบคุมภายในทั้งในระดับบริหารและระดับปฏิบัติงาน
จึงได้กำหนภาระหน้าที่อำนาจการอนุมัติ และดำเนินการของผู้ปฏิบัติงาน
และผู้บริหารไว้เป็นลายลักษณ์อักษรอย่างชัดเจน มีการควบคุมดูแลการใช้ทรัพย์สินของบริษัทฯ
ให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามควบคุมและประเมินผลออกจากกันเพื่อให้เกิดการถ่วงดุลและตรวจสอบระหว่างกันอย่างเหมาะสม
ซึ่งระบบการควบคุมภายในดังกล่าว จะถูกประเมินโดยส่วนตรวจสอบภายใน
ซึ่งทำหน้าที่ตรวจสอบเพื่อให้มั่นใจว่าการปฏิบัติงานหลักและกิจกรรมทางการเงินที่สำคัญของบริษัทฯ
ได้ดำเนินการตามแนวทางที่กำหนดเอาไว้อย่างมีประสิทธิภาพ
รวมถึงตรวจสอบการปฏิบัติตามกฎหมาย และข้อกำหนดที่เกี่ยวข้องกับบริษัทฯ
รวมทั้งมีการจัดตั้งคณะกรรมการตรวจสอบ (Audit Committee)
เพื่อแสดงความเห็นเกี่ยวกับความเพียงพอและความเหมาะสมของระบบการควบคุมภายในของบริษัทฯ
และบริษัทย่อย โดยระบบการควบคุมภายในของบริษัทฯ
ครอบคลุมเรื่องเกี่ยวกับการควบคุมภายในตั้งแต่ระดับปฏิบัติการถึงระดับผู้บริหาร
ทั้งนี้เพื่อให้มั่นใจได้ว่าบริษัทฯ มีการบริหารจัดการที่เหมาะสม
เป็นไปตามหลักการกำกับดูแลกิจการที่ดี และเพื่อป้องกันความเสียหายจากการนำทรัพย์สินของบริษัทฯ
ไปใช้โดย มิชอบหรือโดยไม่มีอำนาจ

การปฏิบัติงานตรวจสอบภายใน บริษัทฯ
มีส่วนตรวจสอบภายในที่รายงานผลการตรวจสอบภายในโดยตรงต่อคณะกรรมการตรวจสอบ
ที่จะทำให้การตรวจสอบภายในมีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่ในการปฎิบัติงานพร้อมทำหน้าที่ตรวจสอบเพื่อให้ความมั่นใจว่าการปฎิบัติงานหลักและกิจกรรมทางการเงินที่สำคัญของ
บริษัทฯ ได้ดำเนินการตามแนวทางที่กำหนดไว้อย่างมีประสิทธิภาพ
รวมถึงตรวจสอบการปฎิบัติตามข้อกำหนดของกฎหมายที่เกี่ยวข้องกับบริษัทฯ

การปฎิบัติงานของส่วนตรวจสอบภายในนั้น จะเริ่มวางแผนการตรวจสอบประจำปี
ซึ่งแผนการตรวจสอบประจำปีจะผ่านความเห็นชอบจากคณะกรรมการตรวจสอบก่อน
แล้วดำเนินการตรวจสอบตามแผนที่กำหนดไว้โดยจัดเก็บเอกสารที่สำคัญไว้เป็นหลักฐานตามหลักเกณฑ์ของมาตรฐานการตรวจสอบภายในที่กำหนดไว้
พร้อมรายงานผลการตรวจสอบภายในและข้อเสนอแนะให้แก่ฝ่ายบริหารที่เกี่ยวข้องทราบแล้วรายงานให้คณะกรรมการตรวจสอบรับทราบและติดตามผลการแก้ไขปรับปรุงอย่างต่อเนื่อง
ในปี 2555 มีการประชุมคณะกรรมการตรวจสอบ จำนวน 6 ครั้ง
ทั้งนี้งานตรวจสอบภายในจะมีการประเมินระบบการควบคุมภายในของบริษัทฯ
อย่างสม่ำเสมอตลอดทั้งปี
โดยจะหมุนเวียนตรวจสอบในแต่ละระบบงานตามแผนการตรวจสอบประจำปี

นอกจากนี้
คณะกรรมการตรวจสอบได้รับทราบและให้ข้อคิดเห็นเกี่ยวกับข้อสังเกตและข้อเสนอแนะของผู้สอบบัญชีภายนอกรวมถึงผลการแก้ไขของบริษัทฯ
โดยในปี 2555 จากการตรวจสอบของผู้ตรวจสอบภายในและผู้สอบบัญชีภายนอก
ไม่พบข้อสังเกตที่มีสาระสำคัญ

2.  การประเมินความเพียงพอของระบบการควบคุมภายใน

คณะกรรมการบริษัทฯ ซึ่งประกอบด้วยกรรมการ กรรมการอิสระ และกรรมการตรวจสอบ
ได้ประเมินความเพียงพอของระบบควบคุมภายใน ประจำปี 2555 ในการประชุมคณะกรรมการบริษัท
ครั้งที่ 2/2556 เมื่อวันที่ 21 กุมภาพันธ์ 2556 โดยอ้างอิง
“แบบประเมินความเพียงพอของระบบการควบคุมภายใน”
ของสำนักงานคณะกรรมการกำกับหลักทรัพย์และตลาดหลักทรัพย์
และคณะกรรมการบริษัทมีความเห็นว่า บริษัทฯ มีระบบการควบคุมภายในที่เพียงพอ และเหมาะสม
มีการติดตามควบคุมดูแลการดำเนินงานของบริษัทฯ สามารถป้องกันทรัพย์สินของบริษัทฯ
ระบบการควบคุมภายในไม่มีรายการที่เป็นผลกระทบต่อบริษัทฯ ที่เป็นสาระสำคัญ
และครอบคลุมทั้งทางด้านองค์กรและสภาพแวดล้อม การบริหารความเสี่ยง
การปฏิบัติงานของฝ่ายบริหาร ด้านระบบสารสนเทศและการสื่อสารข้อมูล
และมีการติดตามประเมินผลการควบคุมภายในอย่างต่อเนื่อง
โดยมีการดำเนินการที่สำคัญเกี่ยวกับการควบคุมภายใน ดังต่อไปนี้

1)  ด้านองค์กรและสภาพแวดล้อม

บริษัทฯ มีการวางเป้าหมายในการดำเนินธุรกิจที่ชัดเจน สมเหตุสมผล และวัดผลได้
โดยมีการกำหนดวิสัยทัศน์ กลยุทธ์ และการวางแผนงบประมาณ
เพื่อให้การดำเนินงานมีความสอดคล้องและบรรลุเป้าหมายที่วางไว้ บริษัทฯ
ได้มีการปรับโครงสร้างองค์กรให้สอดคล้องกับธุรกิจของบริษัทฯ และรองรับการเติบโตของบริษัทฯ
ในระยะยาว โดยมีการกำหนดสายงานบังคับบัญชาให้มีความชัดเจนและเหมาะสม
และมีการกำหนดบทบาทและหน้าที่ เพื่อให้พนักงานทุกคนทราบและตระหนักถึงอำนาจ หน้าที่
และความรับผิดชอบของตน เพื่อที่จะปฏิบัติงานได้อย่างเหมาะสมและเต็มความสามารถ
รวมทั้งมีการกำหนดนโยบาย และแผนการปฏิบัติงาน โดยคำนึงถึงความเป็นธรรมต่อคู่ค้า
เพื่อประโยชน์ของบริษัทฯ ในระยะยาว มีการกำหนดนโยบายเกี่ยวกับการกำกับดูแลกิจการที่ดี
และมีข้อกำหนดมิให้กรรมการ ฝ่ายบริหาร
และพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทฯ

2) ด้านการบริหารความเสี่ยง

บริษัทฯ มีการพิจารณาหรือไตร่ตรองถึงลักษณะความเสี่ยงที่บริษัท ฯ ประสบอยู่
หรือคาดว่าจะประสบและวิเคราะห์โอกาสที่ความเสี่ยงนั้นๆ
จะเกิดผลกระทบของความเสี่ยงต่อบริษัทฯ โดยฝ่ายบริหารของบริษัทฯ
มีการประชุมเพื่อพิจารณาความเสี่ยงจากภาวะอุตสาหกรรม การแข่งขัน
รวมทั้งพิจารณาแนวทางแก้ไขเพื่อลดความเสี่ยงดังกล่าว

3) ด้านการควบคุมการปฎิบัติงานของฝ่ายบริหาร

บริษัทฯ มีการจัดทำนโยบายและระเบียบวิธีการปฏิบัติงานสำหรับการบริหารจัดการในด้านต่างๆ
รวมถึงการทำธุรกรรมด้านการเงินการจัดซื้อ และการบริหารทั่วไป
โดยบริษัทมีการกำหนดอำนาจหน้าที่และวงเงินอนุมัติของฝ่ายบริหารแต่ละระดับไว้อย่างชัดเจนและเหมาะสม
มีการแบ่งแยกหน้าที่ในการอนุมัติออกจากหน้าที่ในการบันทึกรายการบัญชีและข้อมูล
และหน้าที่ในการดูแลจัดเก็บทรัพย์สินออกจากกันเพื่อเป็นการตรวจสอบซึ่งกันและกัน ทั้งนี้
ในการทำธุรกรรมต่างๆ กับผู้ถือหุ้นรายใหญ่ กรรมการ ผู้บริหาร หรือผู้ที่เกี่ยวข้องกับบุคคลดังกล่าว
บริษัทฯ มีมาตรการที่รัดกุมในการติดตามดูแลเพื่อให้มั่นใจว่าการทำธุรกรรมนั้นๆ
ดำเนินการตามระเบียบวิธีการปฏิบัติงานและผ่านขั้นตอนการอนุมัติที่กำหนด
เพื่อป้องกันมิให้เกิดความขัดแย้งทางผลประโยชน์ โดยคำนึงถึงผลประโยชน์สูงสุดของบริษัทฯ
เป็นสำคัญ นอกจากนี้ บริษัทฯ
มีการติดตามดูแลการดำเนินงานของบริษัทย่อยและบริษัทร่วมอย่างสม่ำเสมอ
โดยมีการกำหนดนโยบายและทิศทางให้บุคคลที่บริษัทฯ
แต่งตั้งให้เป็นกรรมการหรือผู้บริหารในบริษัทย่อยหรือบริษัทร่วมดังกล่าวถือปฏิบัติ

4)  ด้านระบบสารสนเทศและการสื่อสารข้อมูล

บริษัทฯ มีการจัดการด้านระบบสารสนเทศ
เพื่อให้เกิดการตัดสินใจบนพื้นฐานที่มีข้อมูลที่มีคุณภาพและเพียงพอต่อการตัดสินใจ
ไม่ว่าจะเป็นข้อมูลทางการเงินหรือข้อมูลอื่น ดังนั้น
การสื่อสารข้อมูลดังกล่าวไปยังผู้ที่เกี่ยวข้องจึงเป็นสิ่งจำเป็นอย่างยิ่งและเป็นสิ่งที่จะช่วยให้เกิดความประสิทธิภาพ
และประสิทธิผลของระบบการควบคุมภายใน โดยมีการจัดทำเอกสารประกอบการประชุม
ซึ่งระบุข้อมูลที่สำคัญต่างๆ ให้คณะกรรมการบริษัทฯ ได้พิจารณาล่วงหน้าก่อนการประชุม
และใช้ประกอบการตัดสินใจ และมีการจัดทำรายงานการประชุม
มีการจัดเก็บเอกสารประกอบการบันทึกบัญชีแยกไว้เป็นหมวดหมู่ รวมทั้งการติดตามว่า
ฝ่ายบริหารได้ใช้นโยบายบัญชีตามหลักการบัญชีที่รับรองทั่วไปและเหมาะสมกับลักษณะธุรกิจของ
บริษัทฯ โดยไม่เลือกใช้นโยบายบัญชีที่ทำให้บริษัทฯ
แสดงผลประกอบการที่คลาดเคลื่อนจากความเป็นจริง

5)  ด้านระบบการติดตาม

บริษัทฯ มีการติดตามผลการปฏิบัติงานอย่างสม่ำเสมอว่าเป็นไปตามเป้าหมายที่วางไว้
โดยมีการประชุมผู้บริหารอย่างน้อยเดือนละ 1 ครั้ง เพื่อติดตามผลการปฏิบัติงานอย่างใกล้ชิด
และมีการประชุมคณะกรรมการบริษัทอย่างน้อยปีละ 4 ครั้ง เพื่อพิจารณา วิเคราะห์
และประเมินผลการดำเนินงานว่าเป็นไปตามกลยุทธ์ เป้าหมาย
และแผนงานการดำเนินธุรกิจที่กำหนดไว้
พร้อมทั้งแก้ไขปัญหาที่อาจเกิดขึ้นและปรับแผนการดำเนินงานให้สอดคล้องกับสถานการณ์ที่เปลี่ยนแปลงไป
นอกจากนี้ บริษัทฯ
ยังจัดให้มีการตรวจสอบระบบงานและประเมินระบบการควบคุมภายในโดยส่วนตรวจสอบภายในซึ่งทำหน้าที่ตรวจสอบระบบการปฏิบัติงานด้านต่างๆ
ของบริษัทฯ และรายงานผลการตรวจสอบโดยตรงต่อคณะกรรมการตรวจสอบ
จากนั้นคณะกรรมการตรวจสอบจะรายงานผลการดำเนินงานให้คณะกรรมการบริษัทฯ
รับทราบในการประชุมคณะกรรมการบริษัทฯ ทุกครั้ง
และมีผู้สอบบัญชีอิสระเป็นผู้ตรวจสอบบัญชีและให้ความเห็นสำหรับข้อมูลทางการเงินของบริษัทฯ

นอกจากนี้ คณะกรรมการตรวจสอบ ได้ให้ความเห็นเกี่ยวกับการประเมินประสิทธิภาพ
การควบคุมภายในด้านบัญชีของบริษัทฯ ว่าไม่พบจุดอ่อนที่เป็นสาระสำคัญ

(โปรดดูรายละเอียดของรายงานคณะกรรมการตรวจสอบและแบบประเมินความเพียงพอของระบบการควบคุมภายใน
ตามเอกสารแนบ 3)